Sakeliga pak Eskom om dorpe se krag aan te houArgieffoto: GCIS Die sakeorganisasie Sakeliga en Eskom sien mekaar op 20 November in die hof oor elektrisiteitsonderbrekings in plaaslike gemeenskappe. Sakeliga beoog om met hierdie regsaksie beginsels neer te lê wat Eskom verhoed om, net omdat ’n plaaslike owerheid se rekeninge by Eskom agterstallig is, betalende gebruikers in daardie munisipaliteite se elektrisiteitsvoorsiening te onderbreek. In die jongste geding, die vierde vanjaar, hervat Sakeliga sy regsaksie teen Eskom in Musina, nadat die Musina- plaaslike munisipaliteit nogmaals vanjaar in gebreke gebly het om die nodige gelde aan Eskom oor te betaal. Die aksie volg ná ’n kennisgewing deur Eskom op 2 November in Musina se plaaslike media dat die kragvoorsiener beoog om vanaf 19 November elektrisiteitvoorsiening aan Musina te onderbreek. “Sakeliga kan nie toelaat dat betalende elektrisiteitsverbruikers se krag afgesny word net omdat een arm van die staat, ’n plaaslike munisipaliteit, nie sy rekeninge aan ’n ander arm van die staat, Eskom, betaal nie,” verduidelik Piet le Roux, uitvoerende hoof van Sakeliga. “’n Ekonomiese katastrofe is besig om in plaaslike gemeenskappe te ontvou en boonop gaan plaaslike sakelui groot koste aan om die kragonderbrekings te stop. Sakeliga tree daarom met hierdie toetssaak in Musina toe in belang van plaaslike gemeenskappe en plaaslike ekonomieë landswyd.” Sakeliga het intussen ’n ondersteuningsblad op sy webtuiste beskikbaar gestel waar gemeenskapslede van dorpe wat deur soortgelyke probleme geraak word, die hofsaak teen Eskom oor kragonderbrekings kan steun. Le Roux wys op die omvang van die probleem: “Meer as 20 dorpe verskyn tans op Eskom se lys vir beplande kragonderbrekings. En vandeesweek nog het Zweli Mkhize, minister van samewerkende regering en tradisionele sake, by die parlement verslag gelewer dat munisipale skuld aan Eskom vanjaar in ses maande van R13,6 miljard tot R17 miljard toegeneem het. Hierdie is ’n landswye krisis, en om die krag van plaaslike ekonomieë af te skakel, gaan nie die probleem oplos nie. Daarom tree Sakeliga toe om die nodige beginsels te vestig om ’n algemene, werkbare oplossing te vind.” In sy jongste hofstukke versoek Sakeliga die hof om ’n dringende interdik toe te staan wat: Dit is reeds die vierde keer vanjaar dat Sakeliga en Eskom in regsaksie teen mekaar betrokke is. “Eskom se besluit om elektrisiteitvoorsiening aan Musina en ander plaaslike munisipaliteite te onderbreek is onaanvaarbaar,” voeg Le Roux by. “Dit is vir Eskom ’n gerieflike illusie om te maak asof munisipaliteite eenvoudig sy klante is en dat dit derhalwe by magte is om elektrisiteitvoorsiening aan munisipaliteite met agterstallige skuld te onderbreek. In werklikheid is hierdie entiteite almal verskillende bene van die staat en onderhewig aan statutêre bepalings oor geskilbeslegting, al ignoreer Eskom dié bepalings gerieflikheidshalwe. Natuurlik moet munisipaliteite hul rekeninge aan Eskom betaal, maar ons voer aan dat betalende eindgebruikers nie belas kan word met interne koördinasieprobleme tussen verskillende vertakkings van die staat nie.” Klik hier vir Sakeliga se hofstukke (betooghoofde en beëdigde verklaring).